
                               Αθήνα 28.11.2024
                                         ΔΕΛΤΙΟ ΤΥΠΟΥ

«Μνημονεύοντας Εκείνους…»

Πενήντα χρόνια συμπληρώνονται φέτος από την τουρκική εισβολή στην Κύπρο και το δράμα των αγνοουμένων, συνεχίζεται.

Μια ανείπωτη τραγωδία, ένα χρονίζον ανθρωπιστικό ζήτημα που το ακολουθούν χιλιάδες δραματικές ιστορίες.

Επώδυνες αναμνήσεις και ένας αριθμός, 1.619, ο οποίος εξελίχθηκε σε σύμβολο. Για την Κύπρο και την Ελλάδα παραμένει μια ανοιχτή πληγή.  Για τους συγγενείς, που όλα αυτά τα χρόνια δεν έπαψαν ποτέ να αναζητούν την τύχη των δικών τους ανθρώπων στον ψυχρό κατάλογο των αγνοουμένων της Κύπρου, έγινε μια οδυνηρή πραγματικότητα.

Ωστόσο, εξακολουθούν να πορεύονται με την ελπίδα και τις προσδοκίες για τη πολυπόθητη στιγμή της λύτρωσης. Και μέχρι τότε δεν σταματούν να τους μνημονεύουν….

Το Γραφείο της Επικεφαλής Ανθρωπιστικών Θεμάτων Αγνοουμένων και Εγκλωβισμένων της Προεδρίας της Κυπριακής Δημοκρατίας, η Παγκύπρια Οργάνωση Συγγενών Αδήλωτων Αιχμαλώτων και Αγνοουμένων και η Πανελλήνια Επιτροπή Γονέων και Συγγενών Αδήλωτων Αιχμαλώτων και Αγνοουμένων Κυπριακής Τραγωδίας διοργανώνουν την Εκδήλωση Μνήμης και Τιμής με τίτλο: «Μνημονεύοντας Εκείνους…» που θα πραγματοποιηθεί την Τρίτη 10 Δεκεμβρίου 2024 στην Αίθουσα Θεάτρου του Ιδρύματος Μιχάλης Κακογιάννης στις 19:30 με την αρωγή της Πρεσβείας της Κυπριακής Δημοκρατίας στην Αθήνα, του Κέντρου Πολιτισμού «Σπίτι της Κύπρου» και του Ιδρύματος Μιχάλης Κακογιάννης.

Η Εκδήλωση Μνήμης και Τιμής τελεί υπό την αιγίδα:

της Α.Ε. της Προέδρου της Ελληνικής Δημοκρατίας Κατερίνας Σακελλαροπούλου και

της Α.Ε. του Προέδρου της Κυπριακής Δημοκρατίας Νίκου Χριστοδουλίδη.

Κατά τη διάρκεια της Εκδήλωσης καταξιωμένοι Έλληνες και Κύπριοι καλλιτέχνες θα ερμηνεύσουν τραγούδια σχετικά με την Κύπρο ανάμεσά τους και πολλά σε στίχους του ποιητή Πόλυ Κυριάκου από την ολοκληρωμένη δουλειά που κυκλοφόρησε το 2024 με τίτλο «Κύπρος νυν και αεί» σε παραγωγή του Γιώργου Νταλάρα.

Τραγούδια θα ερμηνεύσουν οι:

Γιώργος Νταλάρας

Μίλτος Πασχαλίδης

Παντελής Θαλασσινός

Δώρος Δημοσθένους

Γιάννης Διονυσίου

Μαριάννα Ζάχου

Διεύθυνση ορχήστρας: Νεοκλής Νεοφυτίδης

Παράλληλα θα υπάρξουν απαγγελίες από τον ποιητή και στιχουργό, Πόλυ Κυριάκου και την ηθοποιό Αιμιλία Υψηλάντη.

Χρονικό για τους Αγνοούμενους θα αναγνώσει ο δημοσιογράφος Γιώργος Λιάνης.

Συντονιστής της Εκδήλωσης Μνήμης θα είναι ο δημοσιογράφος Πιέρρος Τζανετάκος.

Είσοδος ΔΩΡΕΑΝ. Για κρατήσεις θέσεων μπείτε στο www.mcf.gr
                                                                                             Οι διοργανωτές     
